เกษตรกรทำประกันภัยข้าว4หมื่นกว่าราย
กระทรวงการคลังเผยเปิดรับประกันภัยข้าวนาปี 3 เดือน มีเกษตรกรสนใจกว่า 4 หมื่นราย แนะเกษตรกรร่วมโครงการเพื่อลดความเสี่ยง
6 พ.ย. 2555

กระทรวงการคลังเผยเปิดรับประกันภัยข้าวนาปี 3 เดือน มีเกษตรกรสนใจกว่า 4 หมื่นราย แนะเกษตรกรร่วมโครงการเพื่อลดความเสี่ยง
นายสมชัย  สัจจพงษ์ ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยถึงผลการดำเนินงานของโครงการประกันภัยข้าวนาปี ปีการผลิต 2555 ว่า โครงการประกันภัยข้าวนาปี ปีการผลิต 2555 ที่เริ่มจำหน่ายกรมธรรม์ตั้งแต่วันที่ 27 ก.ค. - 26 ต.ค. 55 ยกเว้นภาคใต้ ที่จำหน่ายกรมธรรม์ 27 ส.ค. - 26 พ.ย. โดยผลการดำเนินงานสิ้นวันที่ 26 ต.ค. ซึ่งเป็นวันสิ้นสุดจำหน่ายนั้น มีเกษตรกรผู้ทำประกันภัย 45,312 ราย จำนวนพื้นที่เกษตรกรเอาประกันภัย 865,634 ไร่ และมีค่าเบี้ยประกันรวม 111.6 ล้านบาท
ส่วนการรับค่าสินไหมทดแทน ปรากฏว่า มีเกษตรกรขอรับค่าสินไหมทดแทน 15 ราย จำนวนพื้นที่ที่เกษตรกรเอาประกันภัย 318 ไร่ คิดเป็นเงิน 3.5 แสนบาท (ข้อมูล ณ วันที่ 2 พ.ย. 55) ทั้งนี้ ในปีการผลิต 2554 เกษตรกรทั่วประเทศจ่ายค่าเบี้ยประกันภัย 136.6 ล้านบาท และได้รับค่าสินไหมทดแทนรวม 754.6 ล้านบาท
นายสมชัย กล่าวว่า โครงการในปีที่แล้วคุ้มครองเฉพาะภัยธรรมชาติทั้งหมด 6 ภัย ได้แก่ อุทกภัย ฝนทิ้งช่วง ลมพายุ อากาศหนาว ลูกเห็บ และอัคคีภัย ซึ่งเกษตรกรจะได้รับความคุ้มครอง 1,111 บาทต่อไร่ แต่ในปีนี้เกษตรกรจะได้รับความคุ้มครองเพิ่มขึ้นจากภัยศัตรูพืชและโรคระบาด โดยจะได้รับวงเงินความคุ้มครองจำนวน 555 บาทต่อไร่ ขณะที่อัตราค่าเบี้ยประกันภัยยังคงเท่าเดิม คือ ในอัตรา 120 บาทต่อไร่ โดยเกษตรกรจ่ายค่าเบี้ยประกันภัยสุทธิเพียง 60 บาทต่อไร่ ที่เหลือรัฐบาลเป็นผู้อุดหนุน
"โครงการประกันภัยข้าวนาปีเป็นโครงการที่ดี มีประสิทธิภาพ และช่วยลดความเสี่ยงภัยให้แก่เกษตรกร ซึ่งเกษตรกรจะได้รับความคุ้มครองโดยได้รับค่าชดเชยความเสียหายจากกรณีประสบภัยพิบัติตามเงื่อนไข ซึ่งโครงการนี้จะเป็นการสร้างรากฐานกลไกการประกันภัยพืชผลให้เกิดความยั่งยืนในระยะยาว" นายสมชัยกล่าว